PMIndiaData/PMIndiaSum huggingface dataset:
ଶ୍ରମ, ନିଯୁକ୍ତି କ୍ଷେତ୍ରରେ ତାଲିମ ଓ ଶିକ୍ଷାଦାନ ଜାରି ରଖିବା ଲାଗି ଭାରତ, ଇଟାଲି ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଶ୍ରମ ଏବଂ ନିଯୁକ୍ତି କ୍ଷେତ୍ରରେ ତାଲିମ ଏବଂ ଶିକ୍ଷାଦାନ ଲାଗି ଭାରତ ଓ ଇଟାଲି ମଧ୍ୟରେ ବୁଝାମଣାପତ୍ର (ଏମଓୟୁ)କୁ ମଞ୍ଜୁରି ଦେଇଛନ୍ତି । ଲାଭ : ଏହି ଏମଓୟୁ ନିମ୍ନଲିଖିତ ମାଧ୍ୟମରେ କର୍ମ କ୍ଷେତ୍ରରେ ଉତ୍କୃଷ୍ଟ କାର୍ଯ୍ୟକୁ ପ୍ରୋତ୍ସାହନ ଦେବା ଲାଗି ତାଲିମ ଏବଂ ଶିକ୍ଷାଦାନ ଗତିବିଧିର ସମ୍ପ୍ରସାରଣରେ ସହାୟତା ପ୍ରଦାନ କରାଯିବ : – ତାଲିମ, କାର୍ଯ୍ୟ ପଦ୍ଧତି ଏବଂ ଜ୍ଞାନକୌଶଳ ବିଷୟରେ ମିଳିତ କାର୍ଯ୍ୟକ୍ରମ ଆୟୋଜନ କରିବା; – ବିଭିନ୍ନ ସାମାଜିକ ଭାଗୀଦାରମାନଙ୍କ ପାଇଁ ନୂତନ ତାଲିମ ଢାଞ୍ଚା ବିକଶିତ କରିବା; – ଶ୍ରମ ନିଯୁକ୍ତି ବିଷୟରେ ବିଭିନ୍ନ ବିଷୟ ଉପରେ ସ୍ୱତନ୍ତ୍ର ଭାବେ ତାଲିମ କାର୍ଯ୍ୟକ୍ର ଆୟୋଜନ କରିବା; – ତାଲିମ କାର୍ଯ୍ୟ-ପଦ୍ଧତିର ମୂଲ୍ୟାଙ୍କନ କରିବା; – ସ୍ୱତନ୍ତ୍ର ଭାବେ ତାଲିମ ପ୍ରଶାସନ ସନ୍ଦର୍ଭରେ, ତାଲିମ କାର୍ଯ୍ୟକ୍ରମ ବିଷୟରେ ଉନ୍ନତ କାର୍ଯ୍ୟପ୍ରଣାଳୀର ଆଦାନ ପ୍ରଦାନ, ପ୍ରଶିକ୍ଷଣ ଢାଞ୍ଚାର ଉପଲବ୍ଧତା ଏବଂ ସୁବିଧାରେ ପରସ୍ପରର ସହାୟତା କରିବା ଏବଂ ଅଧ୍ୟୟନ-ଗସ୍ତର ଆୟୋଜନ କରିବା; ଏବଂ – ଜ୍ଞାନ ଓ ସୂଚନା ବାଂଟିବା ଲାଗି ତାଲିମଦାତାମାନଙ୍କର ଆଦାନପ୍ରଦାନ କରିବା ଏହି ବୁଝାମଣା ହେତୁ ସୁଗମ ହୋଇପାରିବ ।
ବିହାର ଦିବସ ଅବସରରେ ବିହାରର ଲୋକମାନଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିହାର ଦିବସ ଅବସରରେ ବିହାରବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବିହାରର ସମସ୍ତ ଭାଇ ଓ ଭଉଣୀମାନଙ୍କୁ ବିହାର ଦିବସର ଶୁଭେଚ୍ଛା । ମୁଁ ଚାହେଁ ଯେ ଐତିହାସିକ ତଥା ସାଂସ୍କୃତିକ ଐତିହ୍ୟରେ ସମୃଦ୍ଧ ଏହି ରାଜ୍ୟ ବିକାଶର ନୂତନ କିର୍ତ୍ତୀମାନ ସ୍ଥାପନ ଜାରି ରଖିବ ।”
ମିଆଁମାର ରାଷ୍ଟ୍ରପତିଙ୍କୁ ପ୍ରଧାନମନ୍ତ୍ରୀଙ୍କ ଉପହାର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମିଆଁମାର ରାଷ୍ଟ୍ରପତି ମହାମାନ୍ୟ ମିଃ ୟୁ ହିତିନ କ୍ୟା’ଙ୍କୁ ସାଲୱିନ ନଦୀର ବିସ୍ତାରିତ ଧାରା ସମ୍ବନ୍ଧରେ 1841 ମସିହାର ଏକ ପ୍ରାଚୀନ ମାନଚିତ୍ରର ପ୍ରତିଲିପି ଉପହାର ଦେଇଛନ୍ତି । ପ୍ରଧାନମନ୍ତ୍ରୀ ମଧ୍ୟ ମିଆଁମାର ରାଷ୍ଟ୍ରପତିଙ୍କୁ ବୋଧି ବୃକ୍ଷର ଏକ କଳାକୃତି ପ୍ରଦାନ କରିଛନ୍ତି । “ମିଆଁମାର ରାଷ୍ଟ୍ରପତି ୟୁ ହିତିନ କ୍ୟା’ଙ୍କୁ ସାଲୱିନ ନଦୀର ବିସ୍ତାରିତ ଧାରା ସମ୍ବନ୍ଧୀୟ 1841 ମସିହା ମାନଚିତ୍ରର ଏକ ନୂତନ ପ୍ରତିଲିପି ଉପହାର ଦେଇଛି । ରାଷ୍ଟ୍ରପତି ହିତିନ କ୍ୟା’ଙ୍କୁ ମଧ୍ୟ ବୋଧି ବୃକ୍ଷର ଏକ କଳାକୃତି ପ୍ରଦାନ କରିଛି,” ବୋଲି ପ୍ରଧାନମନ୍ତ୍ରୀ ତାଙ୍କ ଟ୍ୱିଟର ପୃଷ୍ଠାରେ ଲେଖିଛନ୍ତି କରିଛନ୍ତି । ରାଷ୍ଟ୍ରପତି ୟୁ ହିତିନ କ୍ୟା’ଙ୍କୁ ସାଲୱିନ ନଦୀର ବିସ୍ତାରିତ ଧାରା ସମ୍ବନ୍ଧୀୟ 1841 ମସିହା ମାନଚିତ୍ରର ଏକ ନୂତନ ପ୍ରତିଲିପି ଉପହାର ସ୍ୱରୂପ ପ୍ରଦାନ କଲି । ( ଉପରେ ଥିବା ଚିତ୍ର ) ରାଷ୍ଟ୍ରପତି ହିତିନ କ୍ୟା’ଙ୍କୁ ମଧ୍ୟ ବୋଧି ବୃକ୍ଷର ଏକ କଳାକୃତି ପ୍ରଦାନ କରିଛି ।
ଜାମ୍ମୁ-କାଶ୍ମୀର ସ୍କୁଲ ପିଲାଙ୍କୁ ଭେଟିଲେ ପ୍ରଧାନମନ୍ତ୍ରୀ

ଜାମ୍ମୁ-କାଶ୍ମୀରର ଶ୍ରୀନଗରରୁ ଆସିଥିବା 30 ଜଣ ସ୍କୁଲ ଛାତ୍ରୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଭେଟିଥିଲେ । ବର୍ତ୍ତମାନ ଏହି ଛାତ୍ରୀମାନେ ଭାରତୀୟ ସେନା ଦ୍ୱାରା ନିୟମିତ ଭାବେ ଆୟୋଜନ କରାଯାଉଥିବା ଅପରେସନ ସଦ୍ଭାବନା କାର୍ଯ୍ୟକ୍ରମର ଅଂଶବିଶେଷ ଭାବେ ଦେଶର ବିଭିନ୍ନ ପ୍ରାନ୍ତକୁ ଯାତ୍ରା କରୁଛନ୍ତି । ପ୍ରଧାନମନ୍ତ୍ରୀ ଏହି ଛାତ୍ରୀମାନଙ୍କ ସହ ବିଭିନ୍ନ ବିଷୟରେ ମତ ବିନିମୟ କରିଥିଲେ । ଶିକ୍ଷା, ବିଶେଷ କରି ଶିଶୁକନ୍ୟାଙ୍କ ଶିକ୍ଷା, ସ୍ୱଚ୍ଛ ଭାରତ ଏବଂ ସେମାନଙ୍କ ସ୍ୱପ୍ନ ଓ ଆଶା ଆକାଂକ୍ଷା ସମ୍ପର୍କରେ ସେ କହିଥିଲେ । ଏହି ପ୍ରତ୍ୟକ୍ଷ ଆଲୋଚନା କାର୍ଯ୍ୟକ୍ରମରେ ଛାତ୍ରୀମାନଙ୍କ ଦ୍ୱାରା ପଚରାଯାଇଥିବା ବିଭିନ୍ନ ପ୍ରଶ୍ନର ଉତ୍ତରରେ ଶିଶୁ କନ୍ୟାର ଶିକ୍ଷା ପାଇଁ ନିଆଯାଉଥିବା ବିଭିନ୍ନ ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ । ସ୍ୱଚ୍ଛ ଭାରତ ମିଶନ ଜରିଆରେ ସ୍ୱାସ୍ଥ୍ୟ ଏବଂ ପର୍ଯ୍ୟଟନ କ୍ଷେତ୍ରରେ ମିଳୁଥିବା ବିଭିନ୍ନ ଆନୁସଙ୍ଗିକ ଲାଭ ବିଷୟରେ ମଧ୍ୟ ସେ ବର୍ଣ୍ଣନା କରିଥିଲେ । ଯୋଗ ମାଧ୍ୟମରେ ଏକାଗ୍ରତାରେ ଉନ୍ନତି ଅଣାଯାଇପାରିବ ବୋଲି ସେ କହିଥିଲେ । ଜାମ୍ମୁ ଓ କାଶ୍ମୀରର ଯୁବପିଢ଼ି ଏବେ ଅଧିକ ସଂଖ୍ୟାରେ ପ୍ରଶାସନିକ ସେବାରେ ଯୋଗ ଦେଉଛନ୍ତି ଏବଂ କ୍ରୀଡ଼ା କ୍ଷେତ୍ରରେ ସେମାନଙ୍କ ନିକଟରେ ଅପାର ସମ୍ଭାବନା ରହିଥିବା ପ୍ରମାଣ କରିଛନ୍ତି ବୋଲି ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତର ଏକ ଉଜ୍ଜ୍ୱଳ ଭବିଷ୍ୟତ ରହିଛି ଏବଂ ଜାମ୍ମୁ ଓ କାଶ୍ମୀରର ଶିଶୁ ଏବଂ ଯୁବକଙ୍କର ଦେଶ ପ୍ରତି ଯଥେଷ୍ଟ ଅବଦାନ ରହିଛି ।
ଭାରତ ଓ ତାଞ୍ଜାନିଆ ମଧ୍ୟରେ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଭାରତ ଓ ତାଞ୍ଜାନିଆ ମଧ୍ୟରେ ଜଳସମ୍ପଦର ପରିଚାଳନା ଓ ବିକାଶ ପାଇଁ ଦ୍ୱିପାକ୍ଷିକ ସହଯୋଗ ନିମନ୍ତେ ବୁଝାମଣା (ଏମ୍ଓୟୁ) ସ୍ୱାକ୍ଷରକୁ ଅନୁମୋଦନ ମିଳିଛି । ଦୁଇ ଦେଶ ମଧ୍ୟରେ ଜଳ ସଂରକ୍ଷଣ ଜ୍ଞାନକୌଶଳ, ଭୂତଳ ଜଳ ପରିଚାଳନା ଓ ବିକାଶ ସହ ଏହାକୁ ପରିପୁଷ୍ଟ କରିବା କ୍ଷେତ୍ରରେ ସହଯୋଗ ବୃଦ୍ଧି ହେବ । ପାରସ୍ପରିକ ସହମତିରେ ବିଶେଷ ଦକ୍ଷତା ଥିବା କ୍ଷେତ୍ରର ଜ୍ଞାନକୌଶଳର ଆଦାନ ପ୍ରଦାନ ଓ ସହଭାଗିତା ଦ୍ୱାରା ଦେଶର ଜଳ ସଂରକ୍ଷଣ, ଜଳ ଅମଳ, ଭୂତଳ ଜଳ ପରିଚାଳନା ଓ ବିକାଶ, ପରିପୁଷ୍ଟୀକରଣ ଆଦିର ବୈଷୟିକ ଫାଇଦା ମିଳିପାରିବ । ସରକାର ମଧ୍ୟ ଜଳ ସମ୍ପଦର ପରିଚାଳନା ପାଇଁ ଜ୍ଞାନକୌଶଳର ଆଦାନପ୍ରଦାନ, ପ୍ରଶିକ୍ଷଣ କାର୍ଯ୍ୟକ୍ରମର ଆୟୋଜନ, ଅନୁଧ୍ୟାନମୂଳକ ଭ୍ରମଣ(Study Tour) ଓ ପାଇଲଟ ଅନୁଧ୍ୟାନକୁ ପ୍ରୋତ୍ସାହନ ଯୋଗାଇବେ । ଏହି ଏମ୍ଓୟୁ ଆଧାରରେ ହେଉଥିବା ସମସ୍ତ ଗତିବିଧିର ତଦାରଖ ପାଇଁ ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯାଇଛି । କେନ୍ଦ୍ର ଜଳ ସମ୍ପଦ, ନଦୀ ବିକାଶ ଓ ଗଙ୍ଗା ସଂରକ୍ଷଣ ମନ୍ତ୍ରଣାଳୟ ଏବେ ଜଳସମ୍ପଦର ବିକାଶ ଓ ପରିଚାଳନା କ୍ଷେତ୍ରରେ ଅନ୍ୟ ରାଷ୍ଟ୍ର ସହ ଦ୍ୱିପାକ୍ଷିକ ସହଯୋଗ ଉପରେ ଗୁରୁତ୍ୱ ଦେଉଛନ୍ତି । ତାଞ୍ଜାନିଆ ଜଳସମ୍ପଦ ମନ୍ତ୍ରୀଙ୍କ 2014 ଜୁଲାଇ 16 ତାରିଖରେ ନୂଆଦିଲ୍ଲୀ ଗସ୍ତ ପରେ ଏହି ଦ୍ୱିପାକ୍ଷିକ ସମ୍ପର୍କ ବୃଦ୍ଧି ହୋଇଛି । ଉଭୟ ଦେଶ ଜଳ ସଂରକ୍ଷଣ ଓ ପରିଚାଳନାର ଦିଗ ଉପରେ ଆଲୋଚନା କରିବା ପରେ ପାରସ୍ପରିକ ସହମତିରେ ଏମ୍ଓୟୁ ସ୍ୱାକ୍ଷର କରିଛନ୍ତି ।
ଭାରତ-ଟ୍ୟୁନିସିଆ ICT ଓ ଡିଜିଟାଲ ଅର୍ଥବ୍ୟବସ୍ଥା ସହଯୋଗ ବୁଝାମଣାକୁ କେବିନେଟ ମଞ୍ଜୁରି

ଭାରତ ଓ ଟ୍ୟୁନିସିଆ ମଧ୍ୟରେ ସୂଚନା ଓ ଯୋଗାଯୋଗ ପ୍ରଯୁକ୍ତି ବିଦ୍ୟା ଏବଂ ଡିଜିଟାଲ ଅର୍ଥବ୍ୟବସ୍ଥା କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ବୃଦ୍ଧିକୁ ସୁଦୃଢ଼ କରିବା ସକାଶେ ସ୍ୱାକ୍ଷରିତ ବୁଝାମଣାପତ୍ରକୁ କେନ୍ଦ୍ର କେବିନେଟ ସ୍ୱୀକୃତି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ଏହି ପ୍ରସ୍ତାବ ଆଜି (20.07.2016) ଅନୁମୋଦନ ଲାଭ କରିଛି । 2016 ଜୁନ 02 ତାରିଖ ଦିନ ଏହି ବୁଝାମଣା ପତ୍ର ସ୍ୱାକ୍ଷରିତ ହୋଇଥିଲା । ଦୁଇ ଦେଶ ମଧ୍ୟରେ ICT ଏବଂ ଡିଜିଟାଲ ଅର୍ଥବ୍ୟବସ୍ଥା କ୍ଷେତ୍ରରେ ଉଭୟ ସରକାରୀ ଓ ଘରୋଇ ସ୍ତରରେ ସକ୍ରିୟ ସହଯୋଗ ଏବଂ ପ୍ରଯୁକ୍ତି ଆଦାନପ୍ରଦାନକୁ ତ୍ୱରାନ୍ୱିତ କରିବା ଏହି ବୁଝାମଣାପତ୍ର ସ୍ଵାକ୍ଷରର ମୁଖ୍ୟ ଉଦ୍ଦେଶ୍ୟ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ମାର୍କିନ ପ୍ରତିରକ୍ଷା ମନ୍ତ୍ରୀ ମିଷ୍ଟର ଆଷ୍ଟନ କାର୍ଟର

ମାର୍କିନ ପ୍ରତିରକ୍ଷା ମନ୍ତ୍ରୀ ମିଷ୍ଟର ଆଷ୍ଟନ କାର୍ଟର ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଆଲୋଚନା କାଳରେ ପ୍ରଧାନମନ୍ତ୍ରୀ ଭାରତ ଓ ଆମେରିକା ମଧ୍ୟରେ ପ୍ରତିରକ୍ଷା ସହଯୋଗକୁ ମଜବୁତ କରିବା କ୍ଷେତ୍ରରେ ମାର୍କିନ ପ୍ରତିରକ୍ଷା ମନ୍ତ୍ରୀ ମିଷ୍ଟର କାର୍ଟରଙ୍କ ଅବଦାନକୁ ବେଶ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ଗତ ଜୁନ ମାସରେ ତାଙ୍କର ସଫଳ ଆମେରିକା ଗସ୍ତର ସ୍ମୃତି ଚାରଣ କରିଥିଲେ । ଆମେରିକା ସହିତ ଏକ ସୁଦୃଢ ଓ ଗତିଶୀଳ ଦ୍ଵିପାକ୍ଷିକ ସାମରିକ ଭାଗୀଦାରୀତା ପାଇଁ ଭାରତ ପ୍ରତିଶ୍ରୁତିବଦ୍ଧ ବୋଲି ପ୍ରଧାନମନ୍ତ୍ରୀ ଏହି ଅବସରରେ କହିଥିଲେ । ମାର୍କିନ ପ୍ରତିରକ୍ଷା ସଚିବ କାର୍ଟର ଗତ ଜୁନ ମାସରେ ହୋଇଥିବା ଦ୍ଵିପାକ୍ଷିକ ବୁଝାମଣା ଓ ନିଷ୍ପତ୍ତି ଉପରେ ବର୍ତ୍ତମାନ ସୁଦ୍ଧା ହୋଇଥିବା ପ୍ରଗତି ନେଇ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ଏସୀୟା ପ୍ରଶାନ୍ତ ମହାସାଗର ଅଞ୍ଚଳର ସାମ୍ପ୍ରତିକ ସ୍ଥିତି ଏବଂ କ୍ଷେତ୍ରୀୟ ପ୍ରସଙ୍ଗଗୁଡିକ ନେଇ ପ୍ରଧାନମନ୍ତ୍ରୀ ଏବଂ ମାର୍କିନ ପ୍ରତିରକ୍ଷା ସଚିବ ମତ ବିନିମୟ କରିଥିଲେ ।
କେନ୍ଦ୍ର ସଚିବ ଗୋଷ୍ଠୀଙ୍କ ସହ ପ୍ରଧାନମନ୍ତ୍ରୀଙ୍କ ସାକ୍ଷାତ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭାରତ ସରକାରଙ୍କ ସମସ୍ତ ସଚିବଙ୍କୁ ଭେଟିଛନ୍ତି । ଏହି ବୈଠକ ବେଳେ କେନ୍ଦ୍ରମନ୍ତ୍ରୀ ଏବଂ ସ୍ଵାଧୀନ ଦାୟିତ୍ଵରେ ଥିବା ମନ୍ତ୍ରୀମାନେ ଉପସ୍ଥିତ ଥିଲେ । ବୈଠକରେ କେବିନେଟ ସଚିବ, ଚଳିତ ବର୍ଷ ଜାନୁଆରୀ ମାସରେ 8 ଟି ସଚିବ ଗୋଷ୍ଠୀଙ୍କ ପକ୍ଷରୁ ପ୍ରଧାନମନ୍ତ୍ରୀଙ୍କୁ ପ୍ରଦାନ କରାଯାଇଥିବା ରିପୋର୍ଟ ଏବଂ ତତପରବର୍ତ୍ତୀ କାର୍ଯ୍ୟ ସମ୍ପର୍କରେ ସମ୍ୟକ ସୂଚନା ଦେଇଥିଲେ । ସେମାନଙ୍କ ଗୋଷ୍ଠୀ ଦ୍ଵାରା ପ୍ରଦତ୍ତ ସୁପାରିଶ ପ୍ରବର୍ତ୍ତନର ସଦ୍ୟତମ ସ୍ଥିତି ସମ୍ପର୍କରେ ଦୁଇଜଣ ରାପୋର୍ଟିୟର ପ୍ରଧାନମନ୍ତ୍ରୀଙ୍କୁ ଉପସ୍ଥାପନା ମାଧ୍ୟମରେ ଅବଗତ କରାଇଥିଲେ । ଏବେ 10 ଟି ନୂତନ ସଚିବ ଗୋଷ୍ଠୀ ଗଠନ କରାଯାଇଛି ଏବଂ ସେମାନେ ଆଗାମୀ ନଭେମ୍ବର ଶେଷ ସୁଦ୍ଧା ଶାସନ ସମ୍ପର୍କୀତ ବିଭିନ୍ନ ପ୍ରସଙ୍ଗରେ ସରକାରଙ୍କୁ ସେମାନଙ୍କର ରିପୋର୍ଟ ପ୍ରଦାନ କରିବେ । ପୂର୍ବ ଗୋଷ୍ଠୀ ନିର୍ଦ୍ଦିଷ୍ଟ ପ୍ରସଙ୍ଗ ଉପରେ କାର୍ଯ୍ୟ କରୁଥିବାବେଳେ ଚଳିତ ଥର ଗଠନ କରାଯାଇଥିବା ଗୋଷ୍ଠୀଙ୍କୁ ସେକ୍ଟର ୱାରୀ ରିପୋର୍ଟ ପ୍ରସ୍ତୁତ ଲାଗି କୁହାଯାଇଛି । ସେମାନେ କୃଷି, ଶକ୍ତି, ପରିବହନ ଆଦି କ୍ଷେତ୍ର ଉପରେ ସେମାନଙ୍କର ଅଧ୍ୟୟନ ରିପୋର୍ଟ ପ୍ରସ୍ତୁତ କରିବେ । ସଚିବମାନଙ୍କୁ ସେମାନଙ୍କ କାର୍ଯ୍ୟ ଲାଗି ଅଭିନନ୍ଦନ ଜଣାଇବା ସହ ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଲେ ଯେ ବିଭିନ୍ନ କ୍ଷେତ୍ରରେ କେନ୍ଦ୍ର ସରକାର ଏ ପର୍ଯ୍ୟନ୍ତ କରିଥିବା କାର୍ଯ୍ୟ ସମ୍ପର୍କରେ ସେମାନେ ଗୁରୁତ୍ଵର ସହ ସମୀକ୍ଷା କରି ରିପୋର୍ଟ ପ୍ରସ୍ତୁତ କରିବା ଆବଶ୍ୟକ । ଯୁବ ଅଫିସରମାନଙ୍କୁ ଏଭଳି ଗବେଷଣାତ୍ମକ ଅଧ୍ୟୟନ କାର୍ଯ୍ୟରେ ନିୟୋଜିତ କରାଯିବା ଉପରେ ସେ ଗୁରୁତ୍ଵ ଆରୋପ କରିଥିଲେ । ପ୍ରତ୍ୟେକ ସଚିବ ଗୋଷ୍ଠୀ ଜନସଂଖ୍ୟାଜନିତ ସାମର୍ଥ୍ୟ ନେଇ ଅଧ୍ୟୟନ କରିବା ସହ ଦେଶର 800 ନିୟୁତ ଯୁବ ଶକ୍ତିକୁ କିପରି ସକାରାତ୍ମକ ଭାବେ ଦେଶ ନିର୍ମାଣ କାର୍ଯ୍ୟରେ ନିୟୋଜିତ କରାଯାଇପାରିବ ତାର ଉପାୟ ସ୍ଥିର କରିବେ । ଏହି ସବୁ ଗୋଷ୍ଠୀଙ୍କର ଭାରତବାସୀଙ୍କ ଆଶା ଆକାଂକ୍ଷାକୁ ପୂରଣ କରିବା ଭଳି ସାମର୍ଥ୍ୟ ଓ ଜ୍ଞାନ ରହିଛି । ଏହି ଦିଗରେ ସେମାନେ କାର୍ଯ୍ୟ କରିବାକୁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ ।
ରାଜ୍ୟସଭାରେ ନାଳନ୍ଦା ବିଶ୍ୱବିଦ୍ୟାଳୟ (ସଂଶୋଧନ) ବିଲ, 2013 ପ୍ରତ୍ୟାହାର ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ରାଜ୍ୟ ସଭାରେ ନାଳନ୍ଦା ବିଶ୍ୱବିଦ୍ୟାଳୟ (ସଂଶୋଧନ) ବିଲ, 2013 ପ୍ରତ୍ୟାହାର କରିବା ପ୍ରସ୍ତାବକୁ ଅନୁମୋଦନ କରିଛନ୍ତି । ଅକ୍ଟୋବର, 2009ରେ ଥାଇଲାଣ୍ଡରେ ଆୟୋଜିତ ଚତୁର୍ଥ ପୂର୍ବ ଏସିଆ ଶିଖର ସମ୍ମିଳନୀରେ ଜାରି ମିଳିତ ପ୍ରେସ ବିବୃତି ଆଧାରରେ ନାଳନ୍ଦା ବିଶ୍ୱବିଦ୍ୟାଳୟ ପ୍ରତିଷ୍ଠା କରାଯାଇଥିଲା । ପ୍ରେସ ବିବୃତିରେ ଏକ ଅଣସରକାରୀ, ଅଣଲାଭଜନକ, ଧର୍ମନିରପେକ୍ଷ ଏବଂ ସ୍ୱାୟତ ଶାସିତ ଅନ୍ତର୍ଜାତୀୟ ପ୍ରତିଷ୍ଠାନ ପ୍ରତିଷ୍ଠା କରିବାକୁ ସମର୍ଥନ କରାଯାଇଥିଲା । ଏହା ପରେ ସଂସଦ ଦ୍ୱାରା ନାଳନ୍ଦା ବିଶ୍ୱବିଦ୍ୟାଳୟ ଅଧିନିୟମ, 2010 ଗୃହୀତ ହୋଇଥିଲା ଏବଂ ଏହା 25 ନଭେମ୍ବର, 2010 ଠାରୁ ଲାଗୁ ହୋଇଥିଲା । ବର୍ତ୍ତମାନର ଏହି ପ୍ରସ୍ତାବ ରାଜ୍ୟ ସଭାରେ ନାଳନ୍ଦା ବିଶ୍ୱବିଦ୍ୟାଳୟ (ସଂଶୋଧନ) ବିଲ, 2013 ପ୍ରତ୍ୟାହାର କରିନେବା ସମ୍ବନ୍ଧୀୟ ଅଟେ । 26 ଅଗଷ୍ଟ, 2013ରେ ରାଜ୍ୟସଭାରେ ଉପସ୍ଥାପିତ ବିଲର ଉଦ୍ଦେଶ୍ୟ ନାଳନ୍ଦା ବିଶ୍ୱବିଦ୍ୟାଳୟ ବିଲ, 2010ରେ କେତେକ ବ୍ୟବସ୍ଥାରେ ସଂଶୋଧନ କରିବା ଏବଂ କେତେକ ନୂତନ ବ୍ୟବସ୍ଥା ଯୋଡ଼ିବା ଥିଲା । ନାଳନ୍ଦା ବିଶ୍ୱବିଦ୍ୟାଳୟ ବିଲ, 2010ର ଅନୁଚ୍ଛେଦ 7 ଅନୁଯାୟୀ, ନାଳନ୍ଦା ବିଶ୍ୱବିଦ୍ୟାଳୟର ପରିଚାଳନା ବୋର୍ଡ ଗଠନ କରାଯାଇଥିଲା । ଏହା ଭାରତର ରାଷ୍ଟ୍ରପତିଙ୍କ ଅନୁମୋଦନକ୍ରମେ 21.11.2016 ଠାରୁ ଲାଗୁ ହୋଇଥିଲା । ପ୍ରସ୍ତାବିତ ସଂଶୋଧନକୁ ଆଗକୁ ନେବା ଲାଗି କୌଣସି ଚୂଡ଼ାନ୍ତ ନିଷ୍ପତ୍ତି ନେବା ପୂର୍ବରୁ ନାଳନ୍ଦ ବିଶ୍ୱବିଦ୍ୟାଳୟର ପରିଚାଳନା ବୋର୍ଡ ସହିତ ସଂଶୋଧିତ ବିଲ ସମ୍ପର୍କରେ ବିଚାରବିମର୍ଶ କରିବାର ଆବଶ୍ୟକତା ପଡ଼ିବ । ବର୍ତ୍ତମାନ ପରିଚାଳନା ବୋର୍ଡ ସମ୍ପୂର୍ଣ୍ଣ ନାଳନ୍ଦା ବିଶ୍ୱବିଦ୍ୟାଳୟ ବିଲ, 2010 ଉପରେ ପୁଣିଥରେ ନୂଆ କରି ତର୍ଜମା କରିପାରିବ ଏବଂ ଆବଶ୍ୟକସ୍ଥଳେ ସଂଶୋଧନ/ ପ୍ରସ୍ତାବ ଯୋଡ଼ିବା ସମ୍ପର୍କରେ ପରାମର୍ଶ ମଧ୍ୟ ଦେଇପାରିବ । ସେପ୍ଟେମ୍ବର, 2014ରେ ବୈଦେଶିକ ମନ୍ତ୍ରୀ ସୁଷମା ସ୍ୱରାଜ ବିଶ୍ୱବିଦ୍ୟାଳୟରେ ଶିକ୍ଷାଦାନ କାର୍ଯ୍ୟ ଆରମ୍ଭ କରିଥିଲେ । ଭାରତର ରାଷ୍ଠ୍ରପତି ବିଶ୍ୱବିଦ୍ୟାଳୟର ପରିଦର୍ଶକ ଅଟନ୍ତି । ଡ. ବିଜୟ ଭଟ୍ଟକର ବିଶ୍ୱବିଦ୍ୟାଳୟର କୁଳାଧିପତି ଏବଂ ପ୍ରଫେସର ସୁନୈନା ସିଂ କୁଳପତି ଅଟନ୍ତି । ବର୍ତ୍ତମାନ ବିଶ୍ୱବିଦ୍ୟାଳୟର ତିନୋଟି ଅଧ୍ୟୟନ କେନ୍ଦ୍ର-ସ୍କୁଲ ଅଫ ହିଷ୍ଟୋରିକାଲ ଷ୍ଟଡିଜ, ସ୍କୁଲ ଅଫ ଇଣ୍ଡୋଲୋଜି ଏଣ୍ଡ ଏନଭାଇରନମେଣ୍ଟ ଏବଂ ସ୍କୁଲ ଅଫ ବୁଦ୍ଧିଷ୍ଟ ଷ୍ଟଡିଜ-ରେ 116 ଜଣ ଛାତ୍ରଛାତ୍ରୀ ଅଛନ୍ତି । ଏମାନଙ୍କ ମଧ୍ୟରେ 21ଟି ଦେଶର 35 ଜଣ ବିଦେଶୀ ଛାତ୍ରଛାତ୍ରୀ ଅଛନ୍ତି ।
ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା (ପିଏମ-ଜିକେଏୱାଇ) ଯୋଜନାର ଅବଧି ଆଉ ୬ ମାସ ବଢ଼ିଲା

ସମାଜର ଗରିବ ଏବଂ ବଞ୍ଚିତ ବର୍ଗଙ୍କ ସମସ୍ୟା ବିଷୟରେ ଚିନ୍ତା କରି କେନ୍ଦ୍ର ସରକାର ଆଉ ଏକ ସମ୍ବେଦନଶୀଳ ପଦକ୍ଷେପ ଗ୍ରହଣ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା (ପିଏମ-ଜିକେଏୱାଇ)ର ସମ୍ପ୍ରସାରଣ ପ୍ରସ୍ତାବକୁ ମଞ୍ଜୁରି ମିଳିଛି । ଆସନ୍ତା ମାସ ଅର୍ଥାତ୍‌ ଏପ୍ରିଲରୁ ଆରମ୍ଭ କରି ସେପ୍ଟେମ୍ବର ୨୦୨୨ ପର୍ଯ୍ୟନ୍ତ ଏହି ଯୋଜନାର ଅବଧିକୁ ବୃଦ୍ଧି କରାଯାଇଛି । କେନ୍ଦ୍ର ସରକାର ଷଷ୍ଠ ଥର ପାଇଁ ପିଏମ-ଜିକେଏୱାଇ ଯୋଜନାର ଅବଧି ସମ୍ପ୍ରସାରଣ କରିଛନ୍ତି । ଏଥର ଯୋଜନା ଅବଧି ଅତିରିକ୍ତ ୬ ମାସ ବଢ଼ିଛି । ମାର୍ଚ୍ଚ ୨୦୨୨ରେ ପିଏମ-ଜିକେଏୱାଇ ଯୋଜନାର ପଞ୍ଚମ ପର୍ଯ୍ୟାୟ ଅବଧି ଶେଷ ହେଉଥିଲା। ସୂଚନାଯୋଗ୍ୟ ଯେ ଏପ୍ରିଲ ୨୦୨୦ ଠାରୁ ପିଏମ-ଜିକେଏୱାଇ ଯୋଜନା ଦେଶରେ କାର୍ଯ୍ୟକାରୀ ହେଉଛି । ଏହା ହେଉଛି ବିଶ୍ବର ସବୁଠୁ ବଡ଼ ଖାଦ୍ୟ ସୁରକ୍ଷା କାର୍ଯ୍ୟକ୍ରମ । ଏବେ ସୁଦ୍ଧା ସରକାର ଏହି ଯୋଜନାରେ ପାଖାପାଖି ୨ ଲକ୍ଷ ୬୦ ହଜାର କୋଟି ଟଙ୍କା ଖର୍ଚ୍ଚ କରିସାରିଲେଣି । ସେପ୍ଟେମ୍ବର ୨୦୨୨ ପର୍ଯ୍ୟନ୍ତ ଯୋଜନାର ଅବଧିକୁ ଆଗକୁ ୬ ମାସ ପାଇଁ ବଢ଼ାଇବା ଲାଗି କେନ୍ଦ୍ର ସରକାର ଅତିରିକ୍ତ ୮୦ ହଜାର କୋଟି ଟଙ୍କା ଖର୍ଚ୍ଚ କରିବେ । ଫଳରେ ସରକାର ପିଏମ-ଜିକେଏୱାଇ ଯୋଜନାରେ ମୋଟ ୩ ଲକ୍ଷ ୪୦ ହଜାର କୋଟି ଟଙ୍କା ଖର୍ଚ୍ଚ କରିବେ । ସାରା ଭାରତରେ ପ୍ରାୟ ୮୦ ହଜାର ହିତାଧିକାରୀ ଏହି ଯୋଜନାର ଲାଭ ପାଇବେ ଏବଂ ପୂର୍ବପରି ଭାରତ ସରକାର ସମସ୍ତ ଖର୍ଚ୍ଚ ବହନ କରିବେ । ଯଦିଓ ଏବେ କୋଭିଡ-୧୯ ମହାମାରୀର ପ୍ରକୋପ ଉଲ୍ଲେଖନୀୟ ଭାବେ ହ୍ରାସ ପାଇଛି ଏବଂ ଆର୍ଥିକ କାର୍ଯ୍ୟକଳାପ ଧୀରେ ଧୀରେ ଗତିଶୀଳ ହେଉଛି, ତଥାପି ପିଏମ-ଜିକେଏୱାଇ ଯୋଜନାର ଅବଧି ବୃଦ୍ଧି କରିବା ପାଇଁ ସରକାର ନିଷ୍ପତ୍ତି ନେଇଛନ୍ତି । ଏହାଦ୍ବାରା ସୁଧାର ସମୟରେ ଦେଶର ଗରିବ ପରିବାରଙ୍କ ଖାଦ୍ୟ ଆବଶ୍ୟକତା ପୂରଣ ହୋଇପାରିବ ଏବଂ କେହି ପରିବାର ଉପବାସରେ ରହିବେ ନାହିଁ । ପିଏମ-ଜିକେଏୱାଇର ସମ୍ପ୍ରସାରିତ ଅବଧି ସମୟରେ ହିତାଧିକାରୀମାନଙ୍କୁ ପ୍ରତି ମାସରେ ପ୍ରତି ପରିବାରର ଜଣେ ସଦସ୍ୟ ପିଛା ଅତିରିକ୍ତ ୫ କିଗ୍ରା ମାଗଣା ରାସନ ଯୋଗାଇ ଦିଆଯିବ । ଜାତୀୟ ଖାଦ୍ୟ ସୁରକ୍ଷା ଆଇନ (ଏନଏଫଏସଏ)ରେ ମିଳୁଥିବା ସାଧାରଣ ଖାଦ୍ୟଶସ୍ୟ କୋଟା ଠାରୁ ଅତିରିକ୍ତ ଏହି ଖାଦ୍ୟଶସ୍ୟ ମିଳିବ । ଏହାର ଅର୍ଥ ହେଉଛି ପ୍ରତ୍ୟେକ ଗରିବ ପରିବାର ସାଧାରଣ ପରିମାଣ ଅପେକ୍ଷା ପ୍ରାୟ ଦୁଇ ଗୁଣା ଖାଦ୍ୟଶସ୍ୟ ପାଇବେ । ଏଠାରେ ସୂଚନାଯୋଗ୍ୟ ଯେ ପଞ୍ଚମ ପର୍ଯ୍ୟାୟ ପିଏମ-ଜିକେଏୱାଇ ଯୋଜନା ଅଧୀନରେ ସରକାର ପ୍ରାୟ ୭୫୯ ଲକ୍ଷ ମେଟ୍ରିକ ଟନ୍‌ ଖାଦ୍ୟ ଶସ୍ୟ ମାଗଣାରେ ଯୋଗାଇ ଦେଇଛନ୍ତି । ଷଷ୍ଠ ପର୍ଯ୍ୟାୟରେ ଯୋଜନାର ସମ୍ପ୍ରସାରଣ ଫଳରେ ସରକାର ଆଉ ୨୪୪ ଲକ୍ଷ ମେଟ୍ରିକ ଟନ୍‌ ଖାଦ୍ୟଶସ୍ୟ ମାଗଣାରେ ଯୋଗାଇ ଦେବେ । ଏହାପରେ ପିଏମ-ଜିକେଏୱାଇ ଯୋଜନା ଅଧିନରେ ମୋଟ ଖାଦ୍ୟଶସ୍ୟ ବିତରଣ ପରିମାଣ ବର୍ତ୍ତମାନ ୧,୦୦୩ ଲକ୍ଷ ମେଟ୍ରିକ୍‌ ଟନ୍‌ରେ ପହଞ୍ଚିବ । ଏବେ ପ୍ରବାସୀ ଶ୍ରମିକ କିମ୍ବା ଏକ ରାଷ୍ଟ୍ର ଏକ ରାସନ କାର୍ଡର ଯେକୌଣସି ହିତାଧିକାରୀ ରାସନ କାର୍ଡ ପୋର୍ଟେବଲିଟୀ ଜରିଆରେ ଏହି ଯୋଜନାର ଲାଭ ପାଇପାରିବେ । ସେମାନେ ଦେଶବ୍ୟାପୀ ରହିଥିବା ପ୍ରାୟ ୫ ଲକ୍ଷ ସରକାରୀ ସୁଲଭ ବିକ୍ରୟ କେନ୍ଦ୍ରରୁ ରାସନ ସଂଗ୍ରହ କରିପାରିବେ । ଏବେ ସୁଦ୍ଧା ୬୧ କୋଟି ପୋର୍ଟେବିଲିଟୀ କାରବାର ଜରିଆରେ ଘର ଠାରୁ ଦୂରରେ ରହିଥିବା ହିତାଧିକାରୀମାନେ ଉପକୃତ ହୋଇପାରିଛନ୍ତି । ମହାମାରୀ ପ୍ରକୋପ ସତ୍ତ୍ବେ ସରକାର ଚାଷୀମାନଙ୍କ ଠାରୁ ସର୍ବକାଳୀନ ରେକର୍ଡ ପରିମାଣର ଖାଦ୍ୟଶସ୍ୟ କ୍ରୟ କରିବା ଏବଂ ଚାଷୀମାନଙ୍କୁ ସର୍ବାଧିକ ପରିମାଣର ଅର୍ଥ ପଇଠ କରିବା ଯୋଗୁ ଦେଶର ଗରିବ ଜନସାଧାରଣଙ୍କୁ ମାଗଣା ଖାଦ୍ୟଶସ୍ୟ ଯୋଗାଇ ଦେବା ସମ୍ଭବ ହୋଇପାରିଛି । ଚାଷ ଜମିରେ ରେକର୍ଡ ପରିମାଣର ଫସଲ ଉତ୍ପାଦନ ପାଇଁ ଭାରତୀୟ ଚାଷୀ-ଅନ୍ନଦାତାମାନେ ପ୍ରଶଂସାର ପାତ୍ର ।
ଭାରତ, ଫ୍ରାନ୍ସ ଦେଶାନ୍ତର ଓ ସ୍ଥାନାନ୍ତର ସହଭାଗୀତା ଚୁକ୍ତି ସ୍ୱାକ୍ଷର ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଏବଂ ଫ୍ରାନ୍ସ ମଧ୍ୟରେ ଦେଶାନ୍ତର ଏବଂ ସ୍ଥାନାନ୍ତର ସହଭାଗୀତା ଚୁକ୍ତିରେ ସ୍ୱାକ୍ଷର ପ୍ରସ୍ତାବକୁ ମଞ୍ଜୁରି ମିଳିଛି । ଫ୍ରାନ୍ସ ରାଷ୍ଟ୍ରପତିଙ୍କ ଆଗାମୀ ସରକାରୀ ଭାରତ ଗସ୍ତ ସମୟରେ ଏହି ଚୁକ୍ତି ସ୍ୱାକ୍ଷରିତ ହେବାର ସମ୍ଭବନା ରହିଛି । ଏହି ଚୁକ୍ତି ନାଗରିକ-ନାଗରିକ ସମ୍ପର୍କ, ଛାତ୍ରଛାତ୍ରୀ, ଶିକ୍ଷାବିତ, ଗବେଷକ ଏବଂ ଦକ୍ଷ ପେସାଦାରଙ୍କ ସ୍ଥାନାନ୍ତରକୁ ପ୍ରୋତ୍ସାହନ ଦେବାରେ ଏକ ମାଇଲଖୁଣ୍ଟ ସାବ୍ୟସ୍ତ ହେବ । ଏଥିସହିତ ବେଆଇନ ଦେଶାନ୍ତର ଏବଂ ମାନବ ଚାଲାଣ ସମସ୍ୟା ସମାଧାନ କ୍ଷେତ୍ରରେ ଦୁଇ ଦେଶର ସହଯୋଗକୁ ସୁଦୃଢ଼ କରିବ । ଏହି ଚୁକ୍ତି ଫ୍ରାନ୍ସ ସହିତ ଭାରତର ସମ୍ପ୍ରସାରିତ ବହୁପକ୍ଷୀୟ ସମ୍ପର୍କକୁ ପ୍ରମାଣିତ କରିବା ସହିତ ଦୁଇ ଦେଶ ମଧ୍ୟରେ ବୃଦ୍ଧି ପାଉଥିବା ବିଶ୍ୱାସ ଏବଂ ଆତ୍ମବିଶ୍ୱାସକୁ ପ୍ରତିଫଳିତ କରୁଛି । ପ୍ରାରମ୍ଭିକ ଭାବେ ଏହି ଚୁକ୍ତିର ଅବଧି ସାତ ବର୍ଷ ରହିବ । ତେବେ ଏକ ମିଳିତ କାର୍ଯ୍ୟଗୋଷ୍ଠୀ ମାଧ୍ୟମରେ ସ୍ୱୟଂକ୍ରୀୟ ନବୀକରଣ ଏବଂ ଅନୁଧ୍ୟାନ ବ୍ୟବସ୍ଥା କରାଯିବାର ସୁବିଧା ମଧ୍ୟ ରହିଛି ।
ମହିଳା ୭୬ କିଲୋଗ୍ରାମ କୁସ୍ତିରେ କାଂସ୍ୟପଦକ ବିଜେତା ପୂଜା ସିହାଗଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ୭୬ କିଲୋଗ୍ରାମ ବର୍ଗ କୁସ୍ତିରେ କାଂସ୍ୟପଦକ ବିଜେତା କୁସ୍ତିଯୋଦ୍ଧା ପୂଜା ସିହାଗଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଜଣେ ପ୍ରତିଭାବାନ କୁସ୍ତିଯୋଦ୍ଧା ଭାବେ ପୂଜା ସିହାଗ ନିଜ ପାଇଁ ସ୍ୱତନ୍ତ୍ର ସ୍ଥାନ ସୃଷ୍ଟି କରିଛନ୍ତି । ନିଜ ଲଢୁଆ ମନୋଭାବ ପାଇଁ ସେ ଅନେକ ବାଧାବିଘ୍ନ ଅତିକ୍ରମ କରିଛନ୍ତି । ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ସେ କାଂସ୍ୟ ପଦକ ଜିତିଛନ୍ତି । ତାଙ୍କ ଶୁଭେଚ୍ଛା । ଆଗାମୀ ଦିନରେ ସେ ଭାରତକୁ ଗର୍ବିତ କରିବେ ବୋଲି ଦୃଢ ନିଶ୍ଚିତ । ।#Cheer4India”
ତାମିଲନାଡୁର ଥାଞ୍ଜାଭୁରରେ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତାମିଲନାଡୁର ଥାଞ୍ଜାଭୁରରେ ହୋଇଥିବା ଏହି ଦୁର୍ଘଟଣା ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ତାମିଲନାଡୁର ଥାଞ୍ଜାଭୁରରେ ଦୁର୍ଘଟଣାର ଶିକାର ହୋଇଥିବା ବ୍ୟକ୍ତିଙ୍କ ପାଇଁ ଶ୍ରୀ ମୋଦୀ ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ) ରୁ ଅନୁକମ୍ପା ମୂଳକ ସହାୟତା ରାଶି ଘୋଷଣା କରିଛନ୍ତି । ଏକାଧିକ ଟୁଇଟ୍ ଉପରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ତାମିଲନାଡୁର ଥାଞ୍ଜାଭୁରରେ ଘଟିଥିବା ଦୁର୍ଘଟଣାରେ ଗଭୀର ଦୁଃଖ ଅନୁଭବ କରିଛି । ଏହି ଦୁଃଖଦ ସମୟରେ ଶୋକସନ୍ତପ୍ତ ପରିବାରବର୍ଗଙ୍କ ସହ ମୋର ଚିନ୍ତାଧାରା ଅଛି । ମୁଁ ଆଶା କରୁଛି ଆହତମାନେ ଶୀଘ୍ର ସୁସ୍ଥ ହୋଇଯିବେ: ପ୍ରଧାନମନ୍ତ୍ରୀ” “ତାମିଲନାଡୁର ଥାଞ୍ଜାଭୁରରେ ଦୁର୍ଘଟଣା ହେତୁ ପ୍ରାଣ ହରାଇଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ପିଏମଏନ୍‍ଆରଏଫ୍‍ରୁ ୨ ଲକ୍ଷ ଟଙ୍କା ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା ପ୍ରଦାନ କରାଯିବ: ପ୍ରଧାନମନ୍ତ୍ରୀ”
ଗତ ମାସର ମନ୍ କି ବାତ୍‍ କାର୍ଯ୍ୟକ୍ରମର ଆକର୍ଷଣୀୟ ଦିଗଗୁଡିକ ପ୍ରଦର୍ଶନ କରୁଥିବା ଏକ ପୁସ୍ତିକାକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତ ମାସର ମନ୍‍ କି ବାତ୍‍ କାର୍ଯ୍ୟକ୍ରମର ଆକର୍ଷଣୀୟ ଦିଗକୁ ଦର୍ଶାଇ ଏକ ପୁସ୍ତିକା ସେୟାର କରିଛନ୍ତି । ପୁସ୍ତକରେ ସେହିମାନଙ୍କର ସାକ୍ଷାତକାର ରହିଛି ଯେଉଁମାନେ ଗତ ମାସର ମନ୍ କି ବାତ୍‍ କାର୍ଯ୍ୟକ୍ରମରେ ସ୍ଥାନ ପାଇଥିଲେ । ପ୍ରଧାନମନ୍ତ୍ରୀ ଏହା ମଧ୍ୟ ସୂଚନା ଦେଇଛନ୍ତି ଯେ ଏହି ମାସର ମନ୍ କି ବାତ୍‍ କାର୍ଯ୍ୟକ୍ରମ ୨୭ ମାର୍ଚ୍ଚ ୨୦୨୨ ରେ ପୂର୍ବାହ୍ନ ୧୧ ଟା ସମୟରେ ଧାର୍ଯ୍ୟ କରାଯାଇଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଏଠାରେ ଏକ ସଂକ୍ଷିପ୍ତ ପୁସ୍ତିକା ରହିଛି ଯାହା ଗତ ମାସର ମନ୍‍ କି ବାତ୍‍ କାର୍ଯ୍ୟକ୍ରମର ଆକର୍ଷଣୀୟ ଦିଗଗୁଡିକ ପ୍ରଦର୍ଶନ କରିଥାଏ ଏବଂ ଯେଉଁଥିରେ କେତେକଙ୍କ ସହ ସାକ୍ଷାତକାର ମଧ୍ୟ ଅନ୍ତର୍ଭୁକ୍ତ । ମାର୍ଚ୍ଚ ୨୭ ତାରିଖ ଦିନ ୧୧ ଟା ରେ ଏହି ମାସର କାର୍ଯ୍ୟକ୍ରମରେ ଯୋଗଦେବାକୁ ଆପଣଙ୍କ ଅପେକ୍ଷାରେ ଅଛି ।“ http://davp.nic.in/ebook/mib/mannkibaat/index.html
ଆଙ୍ଗୋଲା ରାଷ୍ଟ୍ରପତି ଭାବେ ପୁନଃ ନିର୍ବାଚିତ ମହାମହିମ ଜୋଆଓ ମେନୁଏଲ ଗୋଁକାଲୱେସ ଲୌରେଂକୋଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଙ୍ଗୋଲାର ରାଷ୍ଟ୍ରପତି ଭାବେ ପୁନଃ ନିର୍ବାଚିତ ମହାମହିମ ଜୋଆଓ ମେନୁଏଲ ଗୋଁକାଲୱେସ ଲୌରେଂକୋଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; ଆଙ୍ଗୋଲାର ରାଷ୍ଟ୍ରପତି ଭାବେ ପୁନଃ ନିର୍ବାଚିତ ମହାମହିମ ଜୋଆଓ ମେନୁଏଲ ଗୋଁକାଲୱେସ ଲୌରେଂକୋ @jlprdeangola ଙ୍କୁ ଅଭିନନ୍ଦନ । ଆମ ଦ୍ୱିପାକ୍ଷିକ ସମ୍ପର୍କରେ ଆହୁରି ମଜବୁତ କରିବା ପାଇଁ ମିଳିତ ଭାବେ କାମ କରିବାକୁ ଆଶାବାଦୀ ।
ଡାଇମଣ୍ଡ ଲିଗ ଟ୍ରଫି ବିଜେତା ନୀରଜ ଚୋପ୍ରାଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଥମ ଭାରତୀୟ ଭାବେ ସମ୍ମାନଜନକ ଡାଇମଣ୍ଡ ଲିଗ ଟ୍ରଫି ଜିତି ଇତିହାସ ରଚିଥିବା ନୀରଜ ଚୋପ୍ରାଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ପ୍ରଥମ ଭାରତୀୟ ଭାବେ ସମ୍ମାନଜନକ ଡାଇମଣ୍ଡ ଲିଗ ଟ୍ରଫି ଜିତି ଇତିହାସ ରଚିଥିବା @Neeraj_chopra1 ଅଭିନନ୍ଦନ । ସେ ନିରନ୍ତର ଭାବେ ଶ୍ରେଷ୍ଠ ପ୍ରଦର୍ଶନ କରି ଚାଲିଛନ୍ତି । ତାଙ୍କ କ୍ରମାଗତ ସଫଳତାରେ ଭାରତୀୟ ଦୌଡକୁଦର ପ୍ରଗତି ପରିଲକ୍ଷିତ ହେଉଛି ।”
ନବରୋଜ ଅବସରରେ ପାର୍ସି ସମ୍ପ୍ରଦାୟକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ନୂତନ ବର୍ଷ ନବରୋଜ ଅବସରରେ ପାର୍ସି ସମ୍ପ୍ରଦାୟର ଲୋକମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ସମସ୍ତ ପାର୍ସି ବନ୍ଧୁମାନଙ୍କୁ ନବରୋଜର ଶୁଭକାମନା! ନୂତନ ବର୍ଷ ସୁଖ, ଶାନ୍ତି, ସମୃଦ୍ଧି ଏବଂ ଉତ୍ତମ ସ୍ଵାସ୍ଥ୍ୟରେ ଭରିଦେବା ପାଇଁ ମୁଁ ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
୧୧ ଡିସେମ୍ବରରେ ଉତରପ୍ରଦେଶର ବଳରାମପୁରକୁ ପ୍ରଧାନମନ୍ତ୍ରୀଙ୍କ ଗସ୍ତ ଏବଂ ସରଯୁ ନହର ଜାତୀୟ ପ୍ରକଳ୍ପ ଉଦ୍‌ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କର ୧୧ ଡିସେମ୍ବରରେ ଉତରପ୍ରଦେଶର ବଳରାମପୁରକୁ ଗସ୍ତ କାର୍ଯ୍ୟକ୍ରମ ରହିଛି ଏବଂ ସେ ସେଠାରେ ପାଖାପାଖି ଅପରାହ୍ନ ଗୋଟାଏରେ ସରଯୁ ନହର ଜାତୀୟ ପ୍ରକଳ୍ପର ଉଦ୍‌ଘାଟନ କରିବେ । ଏହି ପ୍ରକଳ୍ପ ୧୯୭୮ରେ ଆରମ୍ଭ ହୋଇଥିଲା । କିନ୍ତୁ ଆର୍ଥିକ ଅନୁଦାନ ମିଳିବାରେ ନିରବଚ୍ଛିନ୍ନତାର ଅଭାବ, ଅନ୍ତର୍ବିଭାଗୀୟ ସମନ୍ୱୟ ଏବଂ ପର୍ଯ୍ୟାପ୍ତ ତଦାରଖ ଅଭାବରୁ ଏହା ବିଳମ୍ବ ହୋଇଥିଲା ଏବଂ ପ୍ରାୟ ଚାରି ଦଶନ୍ଧି ପରେ ମଧ୍ୟ ଏହା ସମ୍ପୂର୍ଣ୍ଣ ହୋଇ ପାରି ନଥିଲା । କୃଷକ ମାନଙ୍କର କଲ୍ୟାଣ ଏବଂ ସଶକ୍ତିକରଣର ଲକ୍ଷ୍ୟ ଏବଂ ଜାତୀୟ ସ୍ତରରେ ଗୁରୁତ୍ୱ ଭିତିରେ ଦୀର୍ଘ ଦିନ ଧରି ଅସମ୍ପୂର୍ଣ୍ଣ ପ୍ରକଳ୍ପର କାର୍ଯ୍ୟ ସମ୍ପୂର୍ଣ୍ଣ କରିବା ଉପରେ ପ୍ରାଥମିକତା ଦେବା ନିମନ୍ତେ ତାଙ୍କର ପ୍ରତିବଦ୍ଧତା ଏହି ପ୍ରକଳ୍ପ ଉପରେ ଆବଶ୍ୟକୀୟ ଧ୍ୟାନ କେନ୍ଦ୍ରିତ କରିଥିଲା । ପରିଣତି ସ୍ୱରୂପ, ୨୦୧୬ରେ ଏହି ପ୍ରକଳ୍ପକୁ ନିର୍ଦ୍ଦିଷ୍ଟ ସମୟ ଭିତରେ ସମ୍ପୂର୍ଣ୍ଣ କରିବା ନିମନ୍ତେ ପ୍ରଧାନମନ୍ତୀ କୃଷି ସିଂଚାଇ ଯୋଜନା ଅଧୀନକୁ ଅଣା ଯାଇଥିଲା । ଏହି ପ୍ରୟାସରେ ନୂତନ କେନାଲ ଗୁଡିକର ନିର୍ମାଣ ଏବଂ ପ୍ରକଳ୍ପ ସମ୍ପୂର୍ଣ୍ଣ ହେବାରେ ଯେଉଁ ବିଳମ୍ବ ଘଟିଛି, ସେହି ସମୟର ବ୍ୟବଧାନକୁ ପୂରଣ କରିବା ପାଇଁ ଏବଂ ପୂର୍ବ ଜମି ଅଧିଗ୍ରହଣ ସହିତ ସମ୍ବନ୍ଧିତ ଦୀର୍ଘ ସମୟ ଧରି ପଡ଼ି ରହିଥିବା ମୋକଦ୍ଦମାଗୁୂଡ଼ିକ ଭଳି ସମସ୍ୟାର ସମାଧାନ ନିମନ୍ତେ ନୂତନ ସମାଧାନର ବାଟ ଫିଟିଲା । ପ୍ରକଳ୍ପ ଉପରେ ନୂତନ ଭାବେ ଧ୍ୟାନ କେନ୍ଦ୍ରିତ କରିବାର ପରିଣାମ ସ୍ୱରୂପ ଏହି ପ୍ରକଳ୍ପ ମାତ୍ର ଚାରି ବର୍ଷରେ ସମ୍ପୂର୍ଣ୍ଣ ହୋଇଗଲା । ସରଯୁ ନହର ଜାତୀୟ ପ୍ରକଳ୍ପ ନିମନ୍ତେ ସମୁଦାୟ ୯୮୦୦ କୋଟିରୁ ଅଧିକ ଟଙ୍କା ଖର୍ଚ୍ଚ ହୋଇଛି, ଯାହା ମଧ୍ୟରୁ ଗତ ଚାରି ବର୍ଷରେ ୪୬୦୦ କୋଟିରୁ ଅଧିକ ଟଙ୍କାର ବ୍ୟବସ୍ଥା କରାଯାଇଛି । ଏହି ପ୍ରକଳ୍ପରେ ସମ୍ପୃକ୍ତ ଅଂଚଳକୁ ଜଳ ସମ୍ବଳର ସର୍ବାଧିକ ଉପଯୋଗକୁ ସୁନିଶ୍ଚିତ କରିବା ନିମନ୍ତେ ମଧ୍ୟ ପାଂଚଟି ନଦୀର ସଂଯୋଗୀକରଣ ହୋଇଛି– ଘାଘରା, ସରଯୁ, ରାପ୍ତି, ବନଗଙ୍ଗା ଏବଂ ରୋହିଣୀ ନଦୀକୁ ପରସ୍ପର ସହିତ ସଂଯୋଗ କରାଯାଇଛି । ଏହି ପ୍ରକଳ୍ପ ୧୪ ଲକ୍ଷ ହେକ୍ଟରରୁ ଅଧିକ ଜମିକୁ ଜଳସେଚନ ନିମନ୍ତେ ସୁନିଶ୍ଚିତ ଜଳ ଯୋଗାଇବ ଏବଂ ୬୨୦ରୁ ଅଧିକ ଗ୍ରାମର ପାଖାପାଖି ୨୯୦୦ କୃଷକଙ୍କୁ ଲାଭାନ୍ୱିତ କରିବ । ଏହା ଉତରପ୍ରଦେଶର ପୂର୍ବାଂଚଳର ୯ଟି ଜିଲ୍ଲା– ବାହାରିଚ୍‌, ଶ୍ରାବସ୍ତୀ, ବଳରାମପୁର, ଗୋଣ୍ଡା, ସିଦ୍ଧାର୍ଥନଗର, ବସ୍ତି, ସନ୍ଥ କବୀର ନଗର, ଗୋରଖପୁର ଏବଂ ମହାରାଜଗଞ୍ଜକୁ ଲାଭାନ୍ୱିତ କରିବ । ଏହି ଅଂଚଳର କୃଷକ, ଯେଉଁମାନେ ଏହି ପ୍ରକଳ୍ପର ଅତ୍ୟଧିକ ବିଳମ୍ବ ଯୋଗୁଁ ଅଧିକ ପୀଡିତ, ସେମାନେ ଏହି ଉନ୍ନତ ଜଳସେଚନ ସାମର୍ଥ୍ୟବିଶିଷ୍ଟ ପ୍ରକଳ୍ପ ଯୋଗୁଁ ତୁରନ୍ତ ଲାଭବାନ୍ ହେବେ । ସେମାନେ ଏବେ ଅଧିକ ପରିମାଣରେ ଫସଲ ଚାଷ କରି ପାରିବେ ଏବଂ ଅଂଚଳର କୃଷି ସାମର୍ଥ୍ୟକୁ ଅଧିକ କରିବା ପାଇଁ ସକ୍ଷମ ହେବେ ।
ଶ୍ରୀ ଅଟଳ ବିହାରୀ ବାଜପାୟୀଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଶ୍ରୀ ଅଟଳ ବିହାରୀ ବାଜପାୟୀଙ୍କୁ ତାଙ୍କ ଜୟନ୍ତୀ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ପ୍ରଦାନ କରିଛନ୍ତି । “ଅଟଳଜୀଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧା ସୁମନ ଅର୍ପଣ କରୁଛି । ତାଙ୍କ ସ୍ୱପ୍ନର ଭାରତକୁ ସାକାର କରିବା ପାଇଁ ଆମେ ସଂକଳ୍ପବଦ୍ଧ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଜନଜାତୀୟ ଗୌରବ ଦିବସ ଅବସରରେ ପ୍ରଧାନମନ୍ତ୍ରୀ ନଭେମ୍ବର ୧୫ ତାରିଖରେ ମଧ୍ୟପ୍ରଦେଶ ଗସ୍ତରେ ଯିବେ

ଭାରତ ସରକାର ୧୫ ନଭେମ୍ବରକୁ ଅମର ସହିଦ ଭଗବାନ୍ ବିର୍ସା ମୁଣ୍ଡାଙ୍କ ଜନ୍ମ ବାର୍ଷିକୀକୁ ଜନଜାତୀୟ ଗୌରବ ଦିବସ ଭାବରେ ପାଳନ କରୁଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶ ଗସ୍ତରେ ଆସି ଭୋପାଳର ଜମ୍ବୁରୀ ମଇଦାନରେ ଜନଜାତୀୟ ଗୌରବ ଦିବସ ମହାସମ୍ମେଳନରେ ଅଂଶଗ୍ରହଣ କରିବେ ଏବଂ ସେଠାରେ ସେ ପ୍ରାୟ ଅପରାହ୍ନ ୧ଟା ସମୟରେ ଜନଜାତୀୟ ସମ୍ପ୍ରଦାୟର କଲ୍ୟାଣ ପାଇଁ ଏକାଧିକ ପଦକ୍ଷେପର ଶୁଭାରମ୍ଭ କରିବେ । ଜନଜାତୀୟ ଗୌରବ ଦିବସ ମହାସମ୍ମେଳନରେ ପ୍ରଧାନମନ୍ତ୍ରୀ ମଧ୍ୟପ୍ରଦେଶରେ "ରାସନ ଆପକେ ଗ୍ରାମ” ଯୋଜନାର ଶୁଭାରମ୍ଭ କରିବେ । ଏହାର ଲକ୍ଷ୍ୟ ହେଉଛି ପ୍ରତିମାସ ପିଡିଏସ୍‍ ରାସନ ସାମଗ୍ରୀକୁ ଜନଜାତୀୟ ସମ୍ପ୍ରଦାୟର ହିତାଧିକାରୀଙ୍କୁ ସେମାନଙ୍କ ନିଜ ଗ୍ରାମରେ ବିତରଣ କରିବା, ଯାହା ଦ୍ୱାରା ସେମାନଙ୍କୁ ନିଜର ରାସନ ସାମଗ୍ରୀ ସଂଗ୍ରହ ପାଇଁ ସୁଲଭ ମୂଲ୍ୟ ଦୋକାନକୁ ଯିବାକୁ ପଡିବ ନାହିଁ । ମହାସମ୍ମେଳନ ସମୟରେ ପ୍ରଧାନମନ୍ତ୍ରୀ ମଧ୍ୟପ୍ରଦେଶ ସିକ୍‌ଲ ସେଲ୍ (ହିମୋଗ୍ଲୋବିନୋପାଥି) ମିଶନର ଶୁଭାରମ୍ଭ କରି ହିତାଧିକାରୀଙ୍କୁ ଜେନେଟିକ୍ କାଉନସେଲିଂ କାର୍ଡ ମଧ୍ୟ ପ୍ରଦାନ କରିବେ । ସିକିଲ ସେଲ୍ ରକ୍ତହୀନତା, ଥାଲାସେମିଆ ଏବଂ ଅନ୍ୟାନ୍ୟ ହିମୋଗ୍ଲୋବିନୋପାଥିରେ ପୀଡିତ ରୋଗୀଙ୍କୁ ଚିହ୍ନଟ ତଥା ପରିଚାଳନା କରିବା ଏବଂ ଏହି ରୋଗ ବିଷୟରେ ଜନସଚେତନତା ସୃଷ୍ଟି କରିବା ପାଇଁ ଏହି ମିଶନ୍ ଗଠନ କରାଯାଇଛି, ଯାହାର ପ୍ରଭାବ ମଧ୍ୟପ୍ରଦେଶର ଜନଜାତୀୟ ସମ୍ପ୍ରଦାୟ ଉପରେ ଅଧିକ ଭାବେ ରହିବ ବୋଲି ଜଣାପଡିଛି । ପ୍ରଧାନମନ୍ତ୍ରୀ ଆନ୍ଧ୍ରପ୍ରଦେଶ, ଛତିଶଗଡ, ଝାଡଖଣ୍ଡ, ମଧ୍ୟପ୍ରଦେଶ, ମହାରାଷ୍ଟ୍ର, ଓଡିଶା, ତ୍ରିପୁରା ଏବଂ ଦାଦ୍ରା ଏବଂ ନାଗର ହାଭେଳି ଏବଂ ଦାମନ ଏବଂ ଡିଉ ସମେତ ସାରା ଦେଶର ବିଭିନ୍ନ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳରେ ୫୦ ଟି ଏକଲବ୍ୟ ମଡେଲ ଆବାସିକ ବିଦ୍ୟାଳୟର ଭିତ୍ତିପ୍ରସ୍ତର ସ୍ଥାପନ କରିବେ । ପ୍ରଧାନମନ୍ତ୍ରୀ ମଧ୍ୟ ଜନଜାତୀୟ ସ୍ୱୟଂ ସହାୟକ ଗୋଷ୍ଠୀ ଦ୍ୱାରା ପ୍ରସ୍ତୁତ ଉତ୍ପାଦଗୁଡ଼ିକର ପ୍ରଦର୍ଶନୀ ଏବଂ ମଧ୍ୟପ୍ରଦେଶର ଜନଜାତୀୟ ସମ୍ପ୍ରଦାୟର ଶହୀଦ ଏବଂ ସ୍ୱାଧୀନତା ସଂଗ୍ରାମର ବୀରମାନଙ୍କ ଫଟୋ ପ୍ରଦର୍ଶନୀ ବୁଲି ଦେଖିବେ । ସେ ନୂତନ ଭାବରେ ନିଯୁକ୍ତ ବିଶେଷକରି ସମ୍ବେଦନଶୀଳ ଆଦିବାସୀ ସମ୍ପ୍ରଦାୟର ଶିକ୍ଷକମାନଙ୍କୁ ନିଯୁକ୍ତି ପତ୍ର ମଧ୍ୟ ପ୍ରଦାନ କରିବେ । ଏହି କାର୍ଯ୍ୟକ୍ରମରେ ମଧ୍ୟପ୍ରଦେଶର ରାଜ୍ୟପାଳ ଏବଂ ମୁଖ୍ୟମନ୍ତ୍ରୀ, ଡକ୍ଟର ବୀରେନ୍ଦ୍ର କୁମାର, ଶ୍ରୀ ନରେନ୍ଦ୍ର ସିଂ ତୋମାର, ଶ୍ରୀ ଜ୍ୟୋତିରାଦିତ୍ୟ ଏମ ସିନ୍ଧିଆ, କେନ୍ଦ୍ର ରାଷ୍ଟ୍ରମନ୍ତ୍ରୀ ଶ୍ରୀ ପ୍ରହ୍ଲାଦ ସିଂ ପଟେଲ, ଶ୍ରୀ ଫଗନ୍ ସିଂ କୁଲସ୍ତେ ଏବଂ ଡକ୍ଟର ଏଲ୍ ମୁରୁଗାନ୍ ମଧ୍ୟ ଉପସ୍ଥିତ ରହିବେ । ଏହି ଗସ୍ତ ସମୟରେ ପ୍ରଧାନମନ୍ତ୍ରୀ ପୁନଃ ବିକଶିତ ହୋଇଥିବା ରାଣୀ କମଳାପତି ରେଳ ଷ୍ଟେସନର ଉଦଘାଟନ କରିବେ ଏବଂ ମଧ୍ୟପ୍ରଦେଶରେ ରେଳବାଇର ଏକାଧିକ ପଦକ୍ଷେପର ଶୁଭାରମ୍ଭ କରିବେ ।
ଆସନ୍ତା ୨୯ତାରିଖ ଦିନ ପ୍ରଧାନମନ୍ତ୍ରୀ ଶୈକ୍ଷିକ ଗୋଷ୍ଠୀଙ୍କୁ କରିବେ ସମ୍ବର୍ଦ୍ଧନ

ଜାତୀୟ ଶିକ୍ଷାନୀତି ୨୦୨୦ ଘୋଷଣାର ଏକ ବର୍ଷ ପୂରଣ ହୋଇଛି । ଏହି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (Date: 29-07-2021) ଶିକ୍ଷା ଓ କୌଶଳ ବିକାଶର ନୀତିନିର୍ଦ୍ଧାରକ, ଛାତ୍ରଛାତ୍ରୀ, ଶିକ୍ଷକ ଓ ଶିକ୍ଷୟିତ୍ରୀମାନଙ୍କୁ ଭିଡିଓ କନଫରେନ୍ସିଂ ଜରିଆରେ ସମ୍ବୋଧନ କରିବେ । ଶିକ୍ଷା କ୍ଷେତ୍ରରେ ସେ କେତେକ ପଦକ୍ଷେପ ସମ୍ପର୍କରେ ମଧ୍ୟ ଘୋଷଣା କରିବାର କାର୍ଯ୍ୟକ୍ରମ ରହିଛି । ପ୍ରଧାନମନ୍ତ୍ରୀ ଶୈଖିକ ବ୍ୟାଙ୍କ ଅଫ କ୍ରେଡିଟ୍‌ର ଶୁଭାରମ୍ଭ କରିବେ, ଯାହା ଉଚ୍ଚଶିକ୍ଷା କ୍ଷେତ୍ରରେ ଏକାଧିକ ପ୍ରବେଶ ଓ ପ୍ରସ୍ଥାନ ପାଇଁ ଛାତ୍ରଛାତ୍ରୀଙ୍କ ନିମନ୍ତେ ସହାୟକ ହେବ । ଆଞ୍ଚଳିକ ଭାଷାରେ ପ୍ରଥମ ବର୍ଷ ଯାନ୍ତ୍ରିକ ଶିକ୍ଷା କାର୍ଯ୍ୟକ୍ରମ ଏବଂ ଉଚ୍ଚଶିକ୍ଷାର ବୈଶ୍ୱୀକରଣ ନିମନ୍ତେ ମାର୍ଗଦର୍ଶିକା ମଧ୍ୟ ପ୍ରକାଶ କରିବେ । ଅନ୍ୟାନ୍ୟ ପଦକ୍ଷେପ ମଧ୍ୟରେ ଗ୍ରେଡ-ୱାନ ଛାତ୍ରଛାତ୍ରୀଙ୍କ ନିମନ୍ତେ ବିଦ୍ୟା ପ୍ରବେଶ ଏକ ତ୍ରୈମାସିକ ଖେଳଭିତ୍ତିକ ଶିକ୍ଷା ମୋଡୁଲ, ମାଧ୍ୟମିକ ସ୍ତରରେ ଭାରତୀୟ ସାଇନ ଲାଙ୍ଗୁଏଜ୍‌ର ଏକ ବିଷୟ । ଏନସିଇଆରଟି ଦ୍ୱାରା ପ୍ରସ୍ତୁତ ଶିକ୍ଷକମାନଙ୍କ ତାଲିମ ନେଇ ଏକ ସମନ୍ୱିତ କାର୍ଯ୍ୟକ୍ରମ (NISHTHA 2.0) ସଫଳ (Structured Assessment For Analyzing Learning Levels) ଗ୍ରେଡ, ୩,୫,ଓ ୮ CBSE ସ୍କୁଲ ପାଇଁ ଏକ ଦକ୍ଷତାଯୁକ୍ତ ଆକଳନ ପଦ୍ଧତି ଓ କୃତିମ ମେଧା ପାଇଁ ଏକ ଉତ୍ସର୍ଗୀକୃତ ଏକ ୱେବସାଇଟ୍ । ଏହାଛଡା ଜାତୀୟ ସାଂକ୍ଷିକ ଶିକ୍ଷା ସ୍ଥପତି (NDEAR) ଓ ଜାତୀୟ ଶିକ୍ଷା ବୈଷୟିକ ମଞ୍ଚ(NEDF)ର ମଧ୍ୟ ଶୁଭାରମ୍ଭ କରାଯିବ । ଏହି କାର୍ଯ୍ୟକ୍ରମଗୁଡିକ ଯୋଗୁଁ ଜାତୀୟ ଶିକ୍ଷାନୀତି ୨୦୨୦ର ମୂଳଲକ୍ଷ୍ୟ ସାଧିତ ହେବା ସହ ଶିକ୍ଷା କ୍ଷେତ୍ର ଅଧିକ ଜୀବନ୍ତ ଓ ସମସ୍ତଙ୍କ ପାଇଁ ସହଜ ଲଭ୍ୟ ହୋଇପାରିବ । ଜ୍ଞାନ ଆହରଣ ଦୃଶ୍ୟପଟରେ ନୂତନ ଶିକ୍ଷାନୀତି ୨୦୨୦ ଏକ ମହାନ ଦିଗ୍‌ଦର୍ଶନ ଦେବ । ଏକ ଆତ୍ମନିର୍ଭର ଭାରତ ପାଇଁ ମଜବୁତ ଭିତ୍ତିଭୂମି ସ୍ଥାପନ ପାଇଁ ଶିକ୍ଷା ସ୍ୱୟଂ ସମ୍ପୂର୍ଣ୍ଣ ହେବ । ଏକବିଂଶ ଶତାବ୍ଦୀରେ ଏହା ପ୍ରଥମ ଶିକ୍ଷାନୀତି ଓ ୧୯୮୬ମସିହାର ପ୍ରଣୀତ ୩୪ବର୍ଷର ପୁରୁଣା ଶିକ୍ଷାନୀତିକୁ ଏହା ପ୍ରତ୍ୟାଖ୍ୟାନ କରିଛି । ଗୁଣାବତା, ସମାନତା, ସହଜ ପ୍ରବେଶ ଓ କମ୍ ଖର୍ଚ୍ଚ ଭଳି ଚାରିଟି ମଜବୁତ ସ୍ତମ୍ଭକୁ ନେଇ ଏକ ଶିକ୍ଷାନୀତିର ମୂଳଦୁଆ ଗଠିତ । ଦେଶର ୨୦୩୦ ଲକ୍ଷ୍ୟ ସ୍ଥାୟୀ ଓ ନିରନ୍ତର ବିକାଶ ଓ ଭାରତକୁ ଏକ ଜ୍ଞାନର ମହାଶକ୍ତି ଭାବେ ଛିଡା କରାଇବା ପାଇଁ ଏହିଭଳି ନୀତି ଏକବିଂଶ ଶତାବ୍ଦୀ ନିମନ୍ତେ ଜରୁରୀ । କେନ୍ଦ୍ର ଶିକ୍ଷାମନ୍ତ୍ରୀ ମଧ୍ୟ ଏହି ଅବସରରେ ଉପସ୍ଥିତ ରହିବେ ।
ନୌସେନା ଦିବସ ଅବସରରେ ଭାରତୀୟ ନୌବାହିନୀକୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୌସେନା ଦିବସ ଅବସରରେ ସମସ୍ତ ନୌସେନା କର୍ମଚାରୀ ଏବଂ ସେମାନଙ୍କ ପରିବାରବର୍ଗଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ନୌସେନା ଦିବସରେ ସମସ୍ତ ନୌସେନା କର୍ମଚାରୀ ଏବଂ ସେମାନଙ୍କ ପରିବାରବର୍ଗଙ୍କୁ ଶୁଭେଚ୍ଛା । ଆମେ ଭାରତରେ ଆମର ସମୃଦ୍ଧ ସାମୁଦ୍ରିକ ଇତିହାସ ପାଇଁ ଗର୍ବିତ । ଭାରତୀୟ ନୌସେନା ଆମ ଦେଶକୁ ନିରନ୍ତର ଭାବରେ ସୁରକ୍ଷା ଦେଇଛି ଏବଂ ଆବଶ୍ୟକ ସମୟରେ ନିଜର ମାନବିକ ଆବେଗ ସହିତ ନିଜକୁ ପୃଥକ ଭାବେ ପ୍ରତିଷ୍ଠା କରିପାରିଛି ।”
ଭାରତ-ରୁଷିଆ ମଧ୍ୟରେ ବାଣିଜ୍ୟ ଓ ଆର୍ଥିକ ସହଯୋଗ ବୃଦ୍ଧି ସଂକ୍ରାନ୍ତ ବୁଝାମଣା ପତ୍ରକୁ କେବିନେଟ ଅନୁମୋଦନ

ଭାରତ ଓ ରୁଷିଆ ମଧ୍ୟରେ ଦ୍ଵିପାକ୍ଷିକ ବାଣିଜ୍ୟ ଏବଂ ଆର୍ଥିକ ସହଯୋଗ ବୃଦ୍ଧି ଘେନି ସ୍ଵାକ୍ଷରିତ ବୁଝାମଣା ପତ୍ରକୁ କେନ୍ଦ୍ର କେବିନେଟ ଅନୁମୋଦନ ପ୍ରଦାନ କରିଛନ୍ତି । ଆଜି (13.10.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ଏହି ବୁଝାମଣା ପତ୍ରକୁ ମଞ୍ଜୁରି ମିଳିଛି । ଉଭୟ ରାଷ୍ଟ୍ର ମଧ୍ୟରେ ବାଣିଜ୍ୟ କାରବାର ଏବଂ ଆର୍ଥିକ ସହଯୋଗ ବୃଦ୍ଧି ନିମନ୍ତେ ଏହି ବୁଝାମଣା ପତ୍ର ଉଦ୍ଦିଷ୍ଟ । ଉଭୟ ରାଷ୍ଟ୍ରର ବାଣିଜ୍ୟ କାରବାର ଏବଂ ଦ୍ଵିପାକ୍ଷିକ ଆର୍ଥିକ ସହଯୋଗ ଏବେ ବେଶ ଅନୁକୂଳ ସ୍ଥିତିରେ ରହିଛି ।